Súradnice: 42°08′55″S 24°45′12″V﻿ / ﻿42,14861°S 24,75333°V﻿ / 42.14861; 24.75333

**Dom Verena Stamboľana** (bulh. Къща на Верен Стамболян – *Kăšta na Veren Stamboľan*), známy aj ako **Dom umelcov v Plovdive** (bulh. Къщата на художниците в Пловдив – *Kăštata na chudožnicite v Plovdiv*), alebo len **Dom umelcov** (bulh. Къщата на художниците – *Kăštata na chudožnicite*) je meštiansky dom z obdobia bulharského národného obrodenia, nachádzajúci sa v centrálnej časti mesta Plovdiv v Plovdivskej oblasti v južnom Bulharsku.

Lokalita
--------

Dom Verena Stamboľana leží v centrálnej časti mesta Plovdiv v hraniciach architektonicko-historickej rezervácie Starý Plovdiv v juhovýchodnom svahu pahorku Džambaz tepe na ulici „Kiril Nektariev" (bulh. улица „Кирил Нектариев") č. 15.

Dejiny a súčasnosť
------------------

Budova bola postavená v 60. rokoch 19. storočia. V 70. a 80. rokoch 20. storočia budova slúžila ako *Dom umelcov v Plovdive* a v tej dobe patrila k hlavným kultúrnym strediskám mesta. V budove ako aj v areáli sa v tomto období konalo veľké množstvo klasických výstav aj plenérov. V priebehu času sa toto kultúrne centrum premenilo z mestského na medzinárodné. Okrem výstavnej úlohy plnilo miesto aj úlohu tvorivého umeleckého centra. Budova bola v tomto období spravovaná *Zväzom bulharských umelcov* (bulh. Съюз на българските художници – *Săjuz na bălgarskite chudožnici*). V roku 1995 bola budova zapísaná na zoznam kultúrnych pamiatok národného významu. Od roku 2010 sa v budove nachádza galerijná stála expozícia diel plovdivského umelca Dimităra Kirova.

Charakteristika
---------------

Typovo predstavuje klasickú symetrickú schému obrodeneckého obytného domu. Budova je dvojposchodová, pričom pod zvýšeným prízemným poschodím sa nachádza ešte pivničná miestnosť. Interiér aj exteriér je bohato zdobený maľbami a drevorezbami. Dominantou hlavného priečelia domu je portikus, tvorený štyrmi drevenými stĺpmi, ktoré sú vo vrchnej časti ukončené celkovo piatimi polkruhovými arkádami. Nad portikom sa nachádza arkierová časť budovy s celkovo piatimi oknami. Skelet budovy je zhotovený prevážne z dreva a lepenky, samotné steny sú však tehlové. Vrchná časť fasády je zakončená oblúkovou tehlovou rímsou, ktorá je zdobená cikcakovitým farebným ornamentom. Dom je postavený v svahu, čo zapríčiňuje, že samotné prízemie domu je pomerne vysoko nad úrovňou ulice. Z ulice tak vedie široké jednoramenné kamenné schodisko na dvor domu. Nad vchodom do dvora sa nachádzajú menšie prístavby s oknami smerujúcimi do ulice.

Samotná budova sa nachádza na konci dvora oproti schodisku vedúcemu na dvor, pričom vstup do budovy sa nachádza pod portikom. Jeho súčasťou je dvojramenné kamenné schodisko, ktoré vedie do vestibulu na prvom poschodí. Vestibul (salón) je obdĺžnikového pôdorysu a zaberá celú centrálnu časť poschodia, pričom sa tiahne po celej dĺžke budovy.  Po stranách salónu sa nachádzajú miestnosti, pričom na každej strane sú dve hlavné izby a medzi nimi malé servisné komory. Na konci vestibulu sa nachádza schodisko vedúce na druhé poschodie. Schodisko je najskôr dvojramenné, pričom neskôr sa spojí a pokračuje ako jednoramenné. Vedie do vestibulu (salónu) na druhom poschodí. Vestibul je tak ako na prvom poschodí pomerne úzky (len 3,4 metra), vedie však taktiež po celej dĺžke budovy, pričom je ešte dlhší než salón na prvom poschodí, keďže je predĺžený až do arkierového priestoru nad portikom. Rozmiestnenie izieb na druhom poschodí je symetrické s prvým poschodím. V niektorých miestnostiach sa nachádzajú tzv. alafrangy (alafranga je špecifický výraz pre dekoratívnu niku v interiéri bulharských obrodeneckých domov).

Stropy salónov a izieb sú tvorené drevenými doskami, pričom na niektorých sa nachádzajú drevené dekorácie. Steny izieb ako aj salónov sú bohato a farebne dekoratívne maľované, pričom sa vyskytujú rôzne motívy. Zdobené maľbami sú aj vonkajšie fasády budovy. Fresky v budove sú vyhotovené v štýle tzv. adrianopolskej maliarskej školy.

Budova bola reštaurovaná pod vedením architekta Stefana Stamova.

Stála expozícia Dimităra Kirova
-------------------------------

*Stála expozícia Dimităra Kirova* (bulh. Постоянна експозиция на Димитър Киров – *Postojanna ekspozicija na Dimităr Kirov*) v budove sídli od roku 2010. Expozícia predstavuje prierez ako etapami, tak aj technikami jeho tvorivej činnosti a sú v rámci nej vystavené najvýznamnejšie a najlepšie diela tohto umelca. Časť expozície sa nachádza aj vo dvore budovy, kde sú predstavené jeho mozaiky na tému *Ľubimi gradove* (bulh. Любими градове, doslova *Obľúbené mestá*).

Štatút a dôvod pamiatkovej ochrany
----------------------------------

Kategória: kultúrna pamiatka národného významu

Budova bola vyhlásená za kultúrnu pamiatku v Štátnom vestníku č. 4 z roku 1995, pričom ako dôvod ochrany bola uvedená architektonicko-umelecká hodnota budovy. Názov budovy ako je uvedený na zozname kultúrnych pamiatok národného významu je *Kăšta na Veren Stamboľan* (bulh. Къща на Верен Стамболян, doslova *Dom Verena Stamboľana*).

Zaujímavosť
-----------

* Dimităr Kirov, ktorého dielu je venovaná stála expozícia nachádzajúca sa v budove patrí k najvýznamnejším plovdivským umelcom. Narodil sa v roku 1935 v Istanbule a zomrel v Plovdive v roku 2008. Vyštudoval na plovdivskej umeleckej akadémii odbor *Monumentálnej a dekoratívnej maľby* a patril k najvýraznejším predstaviteľom tzv. plovdivskej maliarskej školy v 60. a 70. rokoch 20 storočia. Venoval sa predovšetkým freskám, mozaikám a sgrafitu, pričom niektoré z nich sa nachádzajú na budovách v centrálnej časti Plovdivu a sú súčasťou kultúrneho dedičstva mesta.

Galéria
-------

* pohľad na časť externej východnej časti areálu domu Verena Stamboľanapohľad na časť externej východnej časti areálu domu Verena Stamboľana
* pohľad na časť externej východnej fasády areálu domu Verena Stamboľanapohľad na časť externej východnej fasády areálu domu Verena Stamboľana
* pohľad od schodiska pri vstupe do areálu cez dvor k hlavnej fasáde domupohľad od schodiska pri vstupe do areálu cez dvor k hlavnej fasáde domu
* detailný pohľad na portikus a arkierovú časť na hlavnom priečelí domudetailný pohľad na portikus a arkierovú časť na hlavnom priečelí domu
* detailný pohľad na vchod do areálu budovydetailný pohľad na vchod do areálu budovy
* detailný pohľad na arkier na východnej externej fasáde areáludetailný pohľad na arkier na východnej externej fasáde areálu
* informačná tabuľa na budoveinformačná tabuľa na budove

Referencie
----------

1. 1 2 3 4 5 6 7 8 9 10 11 12 13 14 15 16 17 18 19  MATEEV, Matej. Plovdiv – Stolicata na bălgarskija barok. Plovdiv : Nacionalna akademija na architekturata. 2003. 728 s. ISBN 9789549103816. S. 155. (po bulharsky)
2. 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30  STAMOV, Stefan prof. d-r arch. Bălgarsko architekturno nasledstvo – selišta – cărkvi – manastiri. Sofia : Stefan Stamov. 2016. 516 s. S. 341 – 342. (po bulharsky)
3. 1 2 3 4 5 6 7 8 9 10 11 12 13 14 15 16 17 18  STAMOV, Stefan prof. d-r arch. Architekturata na starite bălgarski selišta. Sofia : Stefan Stamov. 2006. 516 s. S. 201 – 202. (po bulharsky)
4. 1 2 3 4 5 6 7  mc.government.bg
5. 1 2 3 4 5 6 7 8 9 10 11 12 13 14 15 16 17 18 19  oldplovdiv.bg
6. 1 2 3 4 5 6 7 8 9 10 11 12 13 14 15 16 17 18 19 20 21  digital.plovdiv.bg[nefunkčný odkaz]
7. 1 2 3 4 5 6  visitplovdiv.com
8. 1 2 3 4 5 6 7  https://plovdivtime.bg
9. 1 2 3 4 5 6 7 8 9  plovdivtime.bg
10. ↑  KOLEKTÍV AUTOROV. Goľama enciklopedija Bălgarija – Tom 1. Sofia : Knigoizdatelska kăšta "Trud". 2011. 416 s. ISBN 9789543981366. S. 38 – 39. (po bulharsky)

Iné projekty
------------

Commons
* Spolupracuj na Commons Commons ponúka multimediálne súbory na tému **Dom Verena Stamboľana**